A miniszterelnök szurkol a magyar fociválogatottnak és az MLSZ vezetőjének, hogy sikerüljön visszaszereznie azt, amit az Andorrától elszenvedett vereség miatt elveszített. Orbán Viktor a Kossuth rádió 180 perc című műsorában péntek reggel a mohácsi vereséghez hasonlította a csapat teljesítményét. A kormányfő arról is beszélt, hogy migránskérdésben „nemzeti konzultáció nélkül is elég elszánt tudna maradni”. A német politikusokat pedig arra kérte, hogy Magyarországot hagyják ki a németországi választási kampányból.

„Nemzeti konzultáció nélkül is elég elszánt tudnék maradni” – válaszolta szokásos péntek reggeli rádióinterjújában Orbán Viktor arra a kérdésre, hogy a sokak szerint vitatható Nemzeti Konzultáció nélkül is így gondolkodna-e a menekültek kérdésében. Aztán finomított mondanivalóján a miniszterelnök azzal, hogy nem ugyanaz, ha néhány kormánytag és több millió ember alakít ki egy álláspontot. Más ugyanis a kötőereje, és a külvilág is másként tekint rá – magyarázta.

Szerinte a magyar nép minden lehetséges formában, minden alkalommal kinyilvánítja, hogy nem akar egy ilyen kísérletnek részese lenni – utalt az EU menekültkvótájára. „Senki sem kényszeríthet arra, hogy feladjuk az álláspontunkat, egy kormányt meg lehet szorongatni, de egy néppel ezt nem lehet megtenni” – fogalmazott.

Meglátjuk, hogy az európai bírói ítélet után mi lesz – mondta a kvótaperrel kapcsolatban. Megjegyezte újra, hogy szerinte minden idők legsikeresebb rekord szintű nemzeti konzultációja volt a legutóbbi.

A reggeli interjúban egyébként egyáltalán nem esett szó arról, hogy csütörtökön új eljárást rendelt el a röszkei "terrorper" ügyében a Szegedi Ítélőtábla.

Megint a németek

Nem emlékszem arra, hogy mi magyarok valaha is meg akartuk volna mondani a németeknek, hogy mit csináljanak, mindig megadtuk nekik a tiszteletet – reagált Orbán Viktor a németországi kancellárjelöltek Magyarországgal kapcsolatos nyilatkozataira. Arra kérjük a német politikusokat, hagyjanak bennünket békén, ne vonjanak be bennünket a német választási kampányba – tette hozzá.

„Politikai epeömlés” a Velencei Bizottságtól

Orbán Viktor úgy véli, hogy a civiltörvénnyel kapcsolatban a Velencei Bizottság egy kevésbé izgalmas álláspontot fejtett ki, és „régi típushiba, amikor a jogot összekeverik a politikával”. A miniszterelnök úgy fogalmazott, hogy a testület vonatkozó jelentésében van egy „szikár jogi leírás” és van egy „politikai epeömlés”.

Az Egyesült Államok véleménye a civiltörvénnyel kapcsolatban érdekesebb, mert a külföldről finanszírozott szervezetekre (NGO) vonatkozó amerikai szabályozás nagyságrendekkel szigorúbb, mint a magyarországi, „innentől nézve érdekesebb az amerikaiak beavatkozása” az ügyben.

Bennünket azok érdekelnek, akik a politikai közgondolkodást alakítva vesznek részt a magyar közéletben, nem a ruhagyűjtők például. Befolyásolni joguk van, külföldi érdekeket képviselni is joguk van, csak jelezzék ezt. A törvény ezt a magatartást nem bünteti, nem minősíti, csak átláthatóságot kér – magyarázta a civilekkel kapcsolatos álláspontjukat Orbán Viktor.

Arra a felvetésre, hogy jogvédő szervezetek a törvény miatt polgári engedetlenségre készülnek, Orbán Viktor úgy reagált: a törvényt mindenkinek be kell tartani, és a magyar jogrendszerben polgári engedetlenség nincsen. A jog kikényszerítése nem a kormány dolga, ha valaki nem tart be egy jogszabályt, akkor az erre szakosodott szerveknek kell lépniük – tette hozzá.

Ez Mohács volt, de a király nem fulladt bele a Csele-patakba

Megkérdezték Orbán Viktort péntek reggel arról is, mit szól ahhoz, hogy az MLSZ-elnökség döntése alapján Bernd Storck marad a szövetségi kapitány, az Andorrától elszenvedett megalázó vereség ellenére.

„Engem már kevés dolog lep meg, nem ma kezdtem az ipart, meg ezt a világot valamennyire ismerem belülről is” – reagált a miniszterelnök, aki szerint a nemzeti válogatott legutóbbi szerepelése egy Moháccsal ér fel, de a helyzet annyival jobb, hogy a király nem fulladt bele a Csele-patakba, mert az MLSZ-nek továbbra is van vezetője. Szurkol, hogy sikerüljön visszaszereznie azt, amit a vereséggel elvesztett a válogatott – tette hozzá.